Волфганг Бехлер
Трепери още земята

Превод от немски: Венцеслав Константинов, —

chitanka.info

Трепери още от ботуш земята.

Цъфти полето, както и преди,

но болката остана във душата,

вдълба се в бръчките, в чертите на лицата

и често сънищата ни гнети.

Просмука се кръвта, от нас пролята,

а раната е жива и гори;

изсъхнаха сълзите на децата,

но и в смеха, и в ругатнята

смъртта все тъй безмълвно ни следи.

Рушат се нощем пак развалините,

повява пепел във прашец от цвят;

от пещите долитат вопли скрити,

а праведници бродят по стъгдите —

за своята невинност пак крещят.

Над нас отново слънцето огрява,

но сянка на сърцата ни тежи

и светлите копнежи помрачава.

На хълма кръст до кръст се извисява —

там ново вино зрее и сълзи.

1947

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.